এক অন্য আততায়ীকে খুঁজতে গিয়ে ‘ভুলক্রমে’ পুলিশের গুলিতে মৃত্যু হয়েছিল শার্লট শহরের কেথ স্কটের। গত মঙ্গলবারের এই ঘটনায় পুলিশের উপর চড়াও হন বহু কৃষ্ণাঙ্গ ব্যক্তি। শনিবার সেই ঘটনারই ক্যামেরা ফুটেজ প্রকাশ করল নর্থ ক্যারোলাইনা পুলিশ। প্রশাসন দু’টি ভিডিও সামনে এনেছে। একটি নজরদারি পুলিশ ভ্যানের ড্যাশবোর্ডে লাগানো ক্যামেরা বা ‘ড্যাশক্যাম’ থেকে তোলা। অন্যটি তোলা হয়েছে এক পুলিশকর্মীর গায়ে লাগানো ক্যামেরা থেকে। এই জাতীয় ক্যামেরাকে ‘বডিক্যাম’ বলা হয়। পাশাপাশি একটি বন্দুক ও মারিজুয়ানার ছবিও প্রকাশ করেছে পুলিশ। তাদের দাবি, এগুলি সবই কেথের। তবে কেথের পরিবার বরাবরই জানিয়েছে, বন্দুক নয়, কেথের হাতে বই ছিল। ‘ড্যাশক্যাম’ ফুটেজে দেখা যাচ্ছে, গাড়ি থেকে নামার পর পিছু হাঁটছেন কেথ। তাঁর দু’হাত দু’দিকে নামানো। তবে তাঁর হাতে কোনও বন্দুক আছে কি না, সেটা কিন্তু ভিডিও থেকে মোটেই স্পষ্ট নয়। তার পরেই পর পর বন্দুকের আওয়াজ। আর সঙ্গে সঙ্গেই মাটিতে লুটিয়ে পড়েন কেথ। ‘বডিক্যাম’ ফুটেজেও দেখা যাচ্ছে, গাড়ির বাইরে দাঁড়িয়ে রয়েছেন কেথ। তবে এ ক্ষেত্রে বন্দুকের আওয়াজ শোনা যাচ্ছে না। এই ভিডিও ফুটেজ দেখেই কেথের আইনজীবী জানিয়েছেন, তাঁদের দাবি অর্থাৎ কেথের কাছে কোনও রকম বন্দুক ছিল না, তা আরও স্পষ্ট হল। তবে পুলিশের বক্তব্য, সে সময় কেথের গাড়ির বাইরে নজরদারি চালাচ্ছিল পুলিশ। তখনই গাড়ির ভিতরে মারিজুয়ানা লক্ষ করে তারা কেথকে বাইরে আসতে বলে।